Source: http://docplayer.hu/15073165-Phd-ertekezes-tezisei.html
Timestamp: 2018-07-20 01:35:38+00:00

Document:
1 A GENETIKAILAG MÓDOSÍTOTT SZERVEZETEKRE VONATKOZÓ EURÓPAI ÉS MAGYAR JOGI SZABÁLYOZÁSRÓL A KÖRNYEZETJOGI ALAPELVEK, KÜLÖNÖSEN A FENNTARTHATÓ FEJLŐDÉS TÜKRÉBEN PHD ÉRTEKEZÉS TÉZISEI SZERZŐ: TAHYNÉ DR KOVÁCS ÁGNES TÉMAVEZETŐ: DR. BÁNDI GYULA CSC EGYETEMI TANÁR PÁZMÁNY PÉTER KATOLIKUS EGYETEM JOG- ÉS ÁLLAMTUDOMÁNYI KAR DOKTORI ISKOLA BUDAPEST
2 I. A kutatás célja, tárgyköre A jelen dolgozat tárgya, ahogy a cím is mutatja, a genetikailag módosított szervezetekre vonatkozó európai jogi és magyar szabályozás rendszerének vizsgálata, elsősorban a környezetjogi alapelvek, különösen a fenntartható fejlődés tükrében. A fenntarthatóságról, illetve a fenntratható fejlődésről sokszor és sokan írtak már; számos nemzetközi egyezmény, dokumentum megfogalmazza, mégis pontos körülírása, globálisan és egységesen elfogadott fogalmi meghatározása, amely minden tényezőjét teljes mértékben lefedne, nem lehetséges. Sokszor megfogalmazódott - különösen az egyes egyezmények végrehajtásának ellenőrzése során -, hogy az elvek szerepe fontos és hasznos, de kérdés, hogy az egyes államok vagy a nemzetközi közösség gazdasági-politikai tevékenységük során azokból mennyit tudnak ténylegesen megvalósítani? Hiszen minden elv jobbára annyit ér, amennyi gyakorlati haszonnal az emberiség és a jövő generáció érdekeit és létét szolgálja, vagy legalábbis hozzájárul a szükséges irányok kijelöléséhez. Nem könnyű jogalkotói feladat az általános környezetjogi alapelvek átültetése a gyakorlatba. Ennek első és kihagyhatatlan lépése, hogy a kérdéses elvek a jogszabályi keretekben meg kell jelenjenek, majd az ezeket a kereteket kitöltő részletszabályokban is, végül a jogalkalmazásban és a bírói gyakorlatban is. Ez jelenti az elvek lefordítását a gyakorlat számára nélkülözhetetlen iránymutatásokra, arra a társadalmi- gazdasági-szociális közegre, amelyre a jogi szabályozás vonatkozik, és amely közegben a társadalmi együttélés érdekében - és a környezet védelme érdekében - érvényesülniük kell. Fontosnak tartjuk azonban megjegyezni, ahogy a szakirodalom is fogalmaz -, hogy az elvek nem szükségképpen jelennek meg jogszabályokban. Elővigyázatosság vagy fenntarthatóság létezik jogszabályok nélkül is. Második lépés az elvek gyakorlati alkalmazásának a jogalkalmazás során való követése és ezzel összefüggésben az ellenőrzés. Az erre irányuló kodifikációs munka nem létezhet anélkül, hogy az ellenőrzés eredményeit az újabb jogalkotási lehetőség alkalmával ne hasznosítsa, visszacsatolás formájában. Az ellenőrzés azonban nem elsősorban az elvekre kell, hogy vonatkozzon; az ellenőrzés során inkább az egyensúlykeresés jellemző. A génmódosított szervezetek jogi szabályozását a jelen dolgozatban a folyamat első lépéséhez kapcsolódóan vizsgáljuk. Közelebbről, a dolgozat azzal a céllal született, hogy megvizsgálja, a fenntartható fejlődés gondolata megjelenik-e és milyen mélységben a géntechnológiai tevékenységek jogi szabályozása területén, elsősorban a szabad környezetbe bocsátás, a koexistencia, a vetőmagok, az élelmiszerek és a takarmányok és azokhoz kapcsolódó tevékenységek tekintetében. Az ezen túlmutató vizsgálatok már szétfeszítenék a jelen munka kereteit, de erre épülve a kutatásokat majd ez irányba folytatjuk. 2
3 Ezeken a területeken is elsősorban a meghatározó jogszabályokra hagyatkoztunk. A génmódosított szervezetek zárt rendszerű felhasználását, a mezőgazdaságon és élelmiszeriparon kívül eső gyógyászati-, hadászati-, biomassza és egyéb célú felhasználás szabályait nem vizsgáljuk. Nem vizsgáljuk továbbá a felelősségi kérdéseket, mert megítélésünk szerint, annak súlyára és terjedelmére tekintettel, az egy újabb önálló munka témája lehetne. A jogalkalmazás és ellenőrzés/kontroll, illetve a visszacsatolás lehetőségeit - tekintettel a dolgozat szűkös kereteire - szintén nem vizsgáljuk, azonban ezek kibontásához a jelen dolgozat alapot szolgáltat. Fontosnak tartjuk megemlíteni a dolgozat tárgyát adó terület közgazdasági érintettségét, amelynek vizsgálatára a jelen dolgozat - elsősorban jogi jellegére tekintettel - ugyancsak nem tér ki. A témaválasztás tekintetében fontosnak tartjuk megfogalmazni, hogy a 21. század egyik nagy kihívása a biotechnológia, és ezen belül a géntechnológia, amely szintén rohamosan fejlődik. Szabályozásának elhelyezése során a következőkből indulhatunk ki. A környezetjog meglehetősen fiatal interdiszciplináris tudományág, amely egyebek között közjogi, büntetőjogi, gazdasági jogi, polgári jogi elemeket is ötvöz-, kialakulását tekintve a 20. század második felére tehető. A környezetjoghoz szervesen kapcsolódóan a géntechnológia szabályozása viszonylag periférikus, szintén fiatal terület. Összetettségét - a környezetjoghoz hasonlóan - az adja, hogy szabályozását áthatják a polgári jogi-, munkajogi-, gazdasági jogi-, agrárjogi-, fogyasztóvédelmi-, szabadalmi jogi területekkel határos előírások, jogszabályi keretek. Létjogosultságát a környezetjogban azzal indokolhatjuk, hogy éppen a szabályozás végső célja kapcsán, - az ember és a környezet védelme -, a környezetjog általános elveitől átitatva jelenik meg ez a jogi szabályozási terület a jogrendszeren belül. A jelen dolgozat is ezt a szoros kapcsolatrendszert igyekszik bizonyítani, illetve azt, hogy a fenntartható fejlődés gondolatát adó általános környezeti elvek és szabályozási megoldások miként hatják át a géntechnológiával módosított szervezetek jogi szabályozását. II. A feldolgozás módszerei és a dolgozat szerkezete II.1. A feldolgozás módszerei A dolgozat megírása során alkalmazott módszerek tekintetében meghatározó volt a fent leírtak szerint, hogy viszonylag fiatal jogterület kapcsolódási- illetve határterületének jogi szabályozását vizsgáltam. Ennek következtében elsődleges forrásként a nemzetközi, európai uniós és a magyar jogalkotás termékeire hagyatkoztam, illetve a konkrét témában egyre alakuló, ma még nem túl bőséges, elsősorban külföldi szakirodalomra. 3
4 A feldolgozás vezérelvének tekintettem a fenntarthatóságot, illetve a fenntartható fejlődés megvalósulását alátámasztó, elősegítő jogalkotói szándékot kutattam. A fenntarthatóság fogalmi értelmezésekor az egyszerűség kedvéért a Brundtland Jelentés által megfogalmazottakat tekintettem irányadónak ben is az egyik legautentikusabb fogalmi meghatározás után kutatva a szakemberek arra a következtetésre jutottak a fenntartható fejlődés fogalmát illetően, hogy komplexitása kétségtelen, pontos körülhatárolása pedig szinte lehetetlen. -, de legalábbis nem érdemes. Az Alapozó gondolatok körében később még utalunk rá, hogy a Brundtland Bizottság jelentését Our Common Future címmel publikálta. A jelentés fő üzenetét a fenntartható fejlődés koncepciójának felszínre hozatala és központba való állítása jelentette. Minden cselekvést a fenntarthatóság elvei szerint javasolták újraértékelni. A következő, - azóta is alapvetőnek elfogadott és sokat idézett,- definíciót fogadták el: A fenntartható fejlődés olyan fejlődés, amely kielégíti a jelen generáció szükségleteit anélkül, hogy veszélyeztetné a jövő generáció esélyeit arra, hogy ők is kielégíthessék szükségleteiket. A források, elsősorban az európai uniós jogforrások tekintetében erőteljesen hagyatkoztam az internet adta lehetőségekre, de tanulmányok, elemzések és természettudományos értékelések tekintetében is az internet nyújtott bőségesebb irodalmat. Ennek elsődleges oka, hogy az ilyen irányú ismeretek és nézetek rendkívül gyorsan változhatnak, ami reagálást érdemel. A teljes dolgozat minden fejezetét átitatja a fenntarthatóság elve, ez az a kötőerő, ami az egyes szabályozási részterületeket és a fejezeteket összefűzi, ez adja a dolgozat linearitását. II.2. A dolgozat szerkezete A dolgozat fő szerkezeti vázát tekintve három nagyobb részre és kilenc fejezetre tagolódik, amelyeket további 9 melléklet egészít ki. Az 1. rész a három első fejezetet foglalja magában, melyeknek közös vonatkozása, hogy egy bevezető szerepet betöltve, a későbbieket megalapozva, értelmezésüket segítve kapcsolódnak szervesen a kutatáshoz. A 2. rész tartalmazza a IV-VIII. fejezeteket, amelyek egymáshoz hasonló kutatási módszereket és nagyrészt hasonló felépítést követnek. (A vizsgált jogintézmény bemutatása, először általánosságban, majd lehetőség szerint a nemzetközi, közösségi és magyar jogi, géntechnológiára vonatkozó szabályozásban.) Ezek a fejezetek adják a dolgozat gerincét. A 3. rész egyetlen fejezetet tartalmaz (IX. fejezetet, az etikai vonatkozásokat), mert annak jellege nem kifejezetten jogi, illetve a téma felvázolása eltér a korábbi fejezetek módszereitől. 4
5 Kapcsolódása a dolgozathoz, éppen az azt megelőző fejezet (VIII. fejezet a társadalmi befolyás témájában) révén, illetve azon az alapon lehetséges, hogy a fenntarthatóság (és a pozitív jogszabályi rendszer is) éppen abban a társadalmi-szociális közegben kell megvalósuljon, amelynek aktív formálói a vallási-világnézeti hagyományok, felfogások. Arról sem feledkezhetünk meg, hogy az etika is szabályozás, az érvényesülés jogtól eltérő szintjén. Ebből kifolyólag tekintjük ezt a részt és fejezetet a dolgozat lezárásának is. A fentit részletesebben bemutatva, a tartalom, köszönetnyilvánítás, a dolgozat tárgyának és céljának bemutatás után az I. fejezet az Alapozó gondolatok. Ebben a fejezetben, a természettudományos igényesség nélkül kívántam felvillantani azokat a pontokat, amik a géntechnológiai szabályozás, illetve dolgozatunk tárgya, illetve a jogi szabályozás elemzése szempontjából fontos lehet. Bemutatja az I. fejezet a dolgozat szempontjából lényeges fogalmakat, a géntechnológia kialakulását, a gyakorlat útvesztőit, illetve a tudományos vitákat és sajnálatos megosztottságot, annak érdekében, hogy a későbbi fejezetek értelmezéséhez hozzátegyen. Ennek a fejezetnek a feldolgozásában elsősorban az internet adta lehetőségekkel éltem, hiszen a legtöbb ehhez kapcsolódó anyag ott volt csak elérhető. Az I. fejezet nem jogi vonatkozású, de szükségét éreztük a későbbiek értelmezéséhez. A II. fejezetben következik ezután azoknak a környezetjogi géntechnológiára vonatkozó szabályozási elemek rövid bemutatása, amik szerephez jutnak a vizsgálandó jogterület kialakítása során. Bár ez a fejezet talán tankönyvi megoldást követ, de szándékoltan, mert célja, hogy hozzájáruljon a későbbi fejezetek jogi eszközrendszerének értékeléséhez, megalapozásához. Áttekintést nyújt a géntechnológiai szabályozáshoz kapcsolódó nemzetközi egyezményekről, majd az európai uniós politikák között a géntechnológia kapcsán kialakult uniós politika elhelyezkedéséről, az uniós pozitív jogi rendelkezésekről. Végül a géntechnológiai tevékenységekre vonatkozó magyar jogi szabályozás állomásait és jelentőségüket vizsgáljuk meg, értékeljük. A jelen dolgozat címe értelmében is, bár a dolgozat minden fejezetét áthatja a fenntarthatóság szerinti értékelés, - ez, és a szabályozás tárgya adja a fejezetek közötti legalapvetőbb kapcsolatot -, a III. fejezet a további fejezetek kutatási gerincét adó gondolatkörről szól, - mintegy előkészítési azokat. Megtaláljuk benne a fenntartható fejlődés fogalmi kialakulásának és összetettségének elemzését. Ezután szólunk a dolgozat rendező elvéről, avagy a fenntartható fejlődés megvalósítása szolgálatában álló alapelvekről általában, és a génmódosítással kapcsolatos tevékenységek jogi szabályozása kapcsán. 5
6 A IV. fejezet az elővigyázatosság elvének, a megelőzés elvének és az együttműködés elvének megjelenését vizsgálja a géntechnológiai tevékenységek pozitív jogi rendszerében. Az egyes alfejezetek szerkezetét tekintve, rövid általános bevezető után, amely az elv (intézmény) vonatkozását tükrözi általánosságban, annak megjelenését mutatjuk be a nemzetközi szintű, majd a közösségi és végül a magyar-, géntechnológiára vonatkozó szabályozásban. Az elővigyázatosság és a megelőzés elveinek megjelenése körében vizsgáljuk a megelőzés lehetséges eszközeit, a bejelentést, nyilvántartásba vételt, az engedélyt. Ezután következik az elérhető legjobb technika típusú intézmények, különösen kiemelve a legjobb környezeti és laboratóriumi gyakorlatot. A következő vizsgált jogintézmény a határértékek útján való szabályozás. Közvetetten a megelőzést szolgálja az ellenőrzés, így a vizsgálatok végére került. Ezután pedig az ellenőrzés elvének jogszabályi példáit dolgozzuk fel a géntechnológiai tételes jogi szabályozásban. Az V. fejezet témája az egészségvédelem a környezetvédelem szempontjából. A két terület kapcsolatának általános bevezetője után a környezeti kockázatértékelés általános vonatkozásait, majd nemzetközi, közösségi és magyar szabályait mutatjuk be. A fejezet végén utalunk egyes ellenőrzési eljárások hiányosságaira, a kockázat értékelés után tett intézkedésekre és a kutatások nehéz helyzetének, felelősségének jelentőségére. A VI. fejezetben a génmódosított szervezeteket alkalmazó, a hagyományos és a biogazdálkodás egymás mellett élésének jogszabályi megoldásai következnek. A koexistencia kibontásában, - amelynek megvalósulása a fenntarthatóságnak része -, helyet kapott egyebek mellett az annyira nélkülözhetetlen jogbiztonság kérdése, a részben ehhez kapcsolódó jogigazdasági vonatkozások, a háttérintézmények szerepe és végül egy precedens értékű európai bírósági jogeset és jogfejlesztő voltának bemutatása. A VII. fejezet szintén szorosan kapcsolódik a fenntartható fejlődéshez, közelebbről pedi ga biodiverzitás csökkenésének megállításához; ez a génörökség védelem. A biológiai sokféleség stratégiákon keresztül a génbankok és egyéb intézményi megoldások keretében nyer gyakorlati megvalósulást a génörökség védelme. A kutatás során a biológiai sokféleség megőrzésének szabályait, fajta-gyűjtemény kialakítását, a fajtavédelem szabályait is vizsgáltuk, különös tekintettel a mezőgazdasági genetikai erőforrások megőrzésére. A VIII. fejezetben a társadalmi részvétel és a fogyasztók érdekeinek vonatkozásait kerülnek előtérbe, amelyek a jogi szabályozásban megjelennek, illetve szerepet kaphatnak. A fenntartható fejlődéshez ez is szorosan kapcsolódik, hiszen éppen a társadalmi vonatkozások adják meg azt a közeget, amiben a jogi-gazdasági normarendszer formát kap, illetve ténylegesen megvalósul. A társadalmi befolyás egy ilyen, ma is folyamatosan alakulóban lévő 6
7 jogterületen igen hangsúlyos; külön elemeztük a formális és informális befolyásolási lehetőségeit. A fogyasztókat érintő szabályozás kapcsán messze nem volt célunk a jogterület teljes fogyasztóvédelmi vonatkozásának bemutatása, feltárása. Ebben az alfejezetben csupán jelzés értékűen, elsősorban a címkézésben megjelenő, információhoz való jogosultság kapcsán elemezzük a jogszabály rendelkezéseket. A IX. fejezet, az eddigiekben vizsgált jogterület etikai vonatkozásit hivatott bemutatni, hiszen ez is hangsúlyos része annak a sajátos társadalmi közegnek, amelyben a jogszabályok érvényre jutnak. A társadalmi elfogadhatóság és az ehhez szorosan kapcsolódó etikai vonatkozások az egész jogterület szabályozását áthatják. Ám az etikailag elfogadható fogalma az egyes megközelítésekben - itt az egyszerűség kedvéért, világvallásoknál - eltérő lehet, azzal együtt, hogy hasonlóságok és átfedések is bőven akadnak. A kutatóhely által meghatározott módon, illetve a rendelkezésre álló források okán elsősorban a római katolikus egyházi tanítás tükrében vizsgáltuk az etikai kérdéseket, törekedve arra, hogy az egyes etikai szemléletek közös nevezőit keressük. Ez a fejezet egyben a dolgozat záró fejezete is. A mellékletek a dolgozat értelmezéséhez adnak alátámasztást, olyan háttérkutatásokat tartalmaznak, amik a dolgozat kereteit szétfeszítenék és tartalmukat tekintve némiképp lazábban kapcsolódnak annak egészéhez. III. A tudományos eredmények összefoglalása III.1. Tudományos eredmények 1. A génmódosított szervezetek szabályozása vitás gyújtópontjai A génmódosított szervezetek mezőgazdaságban való felhasználása ma már világjelenség, összes hasznával és számos vitatott hatásával együtt. A tudomány (természettudomány, jogtudomány, közgazdaságtan) világa megosztott, és a GMO-k termesztésével, illetve használatával kapcsolatos megválaszolatlan kérdések száma ma még nagy. Kutatásaim során arra következtetésre jutottam, hogy a legfőbb gyújtópontok, ahol a viták kialakulnak: a gazdasági érdek ütközése a környezetvédelmi-egészségvédelmi érdekkel; az elővigyázatosság elvének megfelelő alkalmazása a szándékos kibocsátások során, a környezeti kockázatértékelés, a koexistencia szabályainak megalkotása, az elővigyázatosság elvének megfelelő alkalmazása a védőtávolság kialakításakor, a megfelelő biológiai erőforrás védelem, a társadalmi részvétel elvének hatékony alkalmazása, az etikai-világnézeti kérdések szabályozása. Azon természettudósok és jogtudósok véleményét osztom, amelyek szerint a jogi szabályozás kialakításakor mindenkor szem előtt kell tartani az elővigyázatosság elvét, 7
8 akkor is, ha a veszélyek és káros hatások a teljes tudományos bizonyosság hiányában nem zárhatók ki. 2. A jogi szabályozás szükségességét kiváltó tényezők Kutatásaim alátámasztják, hogy a génmódosítás alkalmazásának szabályozása a jog megfelelő eszközeivel elengedhetetlen. Vizsgálódásom során a jogi szabályozás szükségességét kiváltó tényezőket négy csoportba soroltam. Az első, a természettudomány által még részben fel nem mért hosszú távú és közvetett kockázatok a géntechnológia növényi-, állati- és emberi szervezetre vonatkozó hatásairól. Ez megalapozza a szabályozás kialakításakor az elővigyázatosság elvének alkalmazását is. A jogi szabályozás szükségessége másrészt adódik a szabályozandó terület gazdasági (és versenyjogi) érintettségből is. Harmadrészt, megalapozza a jogi szabályozás szükségességét az is, hogy a géntechnológiai érdekeltség helyet szorított magának a politika területén. Negyedrészt megalapozza a szabályozást az a tény is, hogy a globális méretű mezőgazdaságban a génmódosítást alkalmazó termelés mára már jelentős. 3. A géntechnológia szabályozásának elhelyezése a közösségi jogban, az EU ez irányú politikája 3.1. A génmódosítás jogi szabályozása a környezetjog különös részi szabályait tekintve a biotechnológia szabályozási területére esik. Kutatásaim során - a jogterület vonatkozó közösségi jogszabályait vizsgálva -, arra a következtetésre jutottam, hogy az Európai Unió jogalkotását illetően, a géntechnológiai tevékenységek szabályozási politikája a következő szakpolitikák között oszlik meg: a környezetpolitika, a mezőgazdasági politika és az élelmiszerbiztonság politikája. A fogyasztóvédelem és az egészségügy szakpolitikájával szintén vannak közös szabályozási pontok, de a másik három szakpolitikához képest ezekkel a politikákkal lazább a géntechnológiai szabályozás politikájának kapcsolódása Arra a következtetésre jutottam, hogy az Európai Unió géntechnológiai tevékenységre vonatkozó politikája részben még kiforratlan. Bár 2002-ben, a Life Sciences and Biotechnology - a Strategy for Europe dokumentumában az Európai Bizottság kinyilvánította az Unió által követendő politikáját, szemléletmódját a génmódosított szervezeteket illetően. Ennek megfelelően az eredményeket 2004-ben egy bizottsági jelentés összegezte, azonban ezt a fellendülést súlyos elbizonytalanodás követte az uniós, géntechnológiai tevékenységekre vonatkozó politika alakítása terén (2007). Megállapítható, hogy a géntechnológiával módosított szervezetekre vonatkozó jogszabályok jobb végrehajtása 8
9 mellett, az egyes problémák kezelésére gondosan megtervezett intézkedések jelentik a legmegfelelőbb választ. Ennek érdekében az Európai Unió a folyamatos együttműködésre és konzultációra helyezi a hangsúlyt. 4. A géntechnológia jogi szabályozása területén ható általános környezetjogi elvek Kutatásaim során arra következtetésre jutottam, hogy a jogterület szabályozásának kialakításában, a vonatkozó nemzetközi dokumentumok nyomán, a következő elveknek volt és van szerepük. A fenntartható fejlődés elve; a környezeti ártalmaknál való fellépés elve; az elővigyázatosság- és a megelőzés elve; az együttműködés elve; a tudomány és a technika környezeti célú fejlesztése; a természeti erőforrások ésszerű használata; a biológiai erőforrások fenntartható használata; az az alapelv, hogy egyik állam sem okozhat kárt a másiknak; hogy a fejlődő országok érdekeit hangsúlyosan figyelembe kell venni, valamint a társadalmi részvétel és információhoz való hozzáférés elve. A környezeti cselekvés megfelelő szintjét meg kell határozni és a tagállamok környezeti politikáit össze kell hangolni a géntechnológiai szabályozás területén. A dolgozatban azt kívántam bemutatni, hogy a pozitív jogi szabályozás a géntechnológia szabályozása terén milyen jogszabályi pontokon és hogyan tett a fenntarthatóság tényleges, gyakorlati megvalósítása érdekében lépéseket. A védelmet szolgáló szabályozást háromféle védelemre osztottam: környezet-, egészség- és társadalom védelem. Ennek érzékeltetésére a következő, és az egyes összefüggéseket nyíltan bemutató ábra-rendszert alkottam meg: 9
10 5. A géntechnológiai tevékenységekre vonatkozó szabályozás és a fenntarthatóság kapcsolata A fenntartható fejlődés megvalósítása szolgálatában álló alapelvek tükrében globális összefogásra van szükség a géntechnológiai tevékenységek kapcsán megvalósítani kívánt fenntarthatóság érdekében, hiszen a tevékenységhez kapcsolódó hatások is globálisak és a hatékonyság is ezt kívánja meg. A fenntarthatóság kapcsolatban áll a hosszú távú és kiegyensúlyozott gazdasági növekedéssel, anélkül, hogy a meg nem újuló természeti erőforrások végérvényesen kimerülnének. A bioszféra jelen állapotában létező genetikai készletek (génkészletek, génörökség, biológiai erőforrások) is a természeti erőforrások köréhez tartoznak. A fenntarthatóság akkor valósulhat meg a géntechnológia alkalmazásával, ha a jelen generáció a géntechnológia tudományos és technikai vívmányait akként használja fel, hogy hangsúlyt fektet az elővigyázatosság és a megelőzés elvére a géntechnológia alkalmazásakor, ezáltal az egészségvédelemre, amely a környezetvédelemtől nem 10
11 elválasztható; a koexistenciát hosszú távon biztosítja, segíti továbbá a biológiai sokféleség (és a génörökség) megőrzését; valamint teret enged a társadalmi részvétel elve érvényesülésének, a fogyasztók védelmének, a szociális-etikai vonatkozások figyelembe vételével. 6. Az elővigyázatosság és a megelőzés elvének megjelenése a géntechnológiai jogi szabályozásban Kutatásaim során arra a következtetésre jutottam, hogy a géntechnológia hatályos nemzetközi-, európai uniós- és magyar jogi szabályozásában az elővigyázatosság elve, a megelőzés elve és az együttműködés elve a markánsan megjelenik. A szabályozásban fellelhető elvek a következő szabályozási pontok köré tömörültek. Megelőzési eszköznek tekintjük a géntechnológia szabályozása terén is a bejelentést, a nyilvántartásba vételt, engedélyezést, az elérhető legjobb technika alkalmazását, valamint a határértékeket is A fenntartható fejlődés érdekében történő hatékony fellépés előfeltétele, hogy megfelelő információs rendszer álljon rendelkezésre. A nyilvántartások kialakítás és későbbi hasznainak szedése során a nyilvántartási kötelezettség szorosan összefügg az együttműködés szabályaival is. Megállapítható, hogy a nyilvántartási rendszer szintjei: nemzetközi, közösségi, (tag)állami, egyéni. A nyilvántartási kötelezettség nemzetközi szabályai a Biológiai Biztonsággal Foglalkozó Információs Központ (Biosafety Clearing House) tevékenységéhez köthető. Az Európai Unió részéről a Bizottság kötelezettsége hogy nyilvántartás(oka)t hozzon létre. A magyar szabályozásban a nyilvántartási kötelezettség megoszlik a földművelésügyi és vidékfejlesztési miniszter által kijelölt nyilvántartó szerv (Gödöllői Mezőgazdasági Biológiai Kutatóközpont), a Tápiószelei Agrobotanikai Intézet (TABI) (a haszonnövény genetikai anyagok hazai bázisintézménye) és a Mezőgazdasági Szakigazgatási Hivatal Központja között. Tovább nyilvántartási kötelezettség áll fenn, alacsonyabb szinten, a piaci szereplőkre, egyénekre vonatkozóan is. Összességében ez a többszintű nyilvántartási rendszer, a folyamatos együttműködés biztosítása mellett hatékonyan szolgálja a megelőzés és az elővigyázatosság elvének érvényesítését Szintén megelőzési típusú eszköz a bejelentés, amely a szabályozásban nem mindenhol válik el határozottan az engedélyezés szabályaitól, lévén, hogy a bejelentések alkalmazásakor a tevékenység jogszerű megkezdéséhez a jogalkotó gyakran kapcsolja feltételként a hatósági jóváhagyást, - és ekkor már engedély típusú jogintézményről beszélhetünk. 11
12 Megállapítható, hogy a magyar szabályozásban tisztán bejelentés típusú jogintézmény: a növényfajok állami elismerésének bejelentése, ami a MSzH hatáskörébe tartozik. A közösségi jogban, géntechnológiával módosított szervezetek környezetbe történő szándékos kibocsátása kapcsán a bejelentés jelentése, az irányelv által megkövetelt információk benyújtása a tagállam illetékes hatóságához. Amíg a hatóság a vizsgálati jelentést el nem készítette (egyben hozzájárulását meg nem adta), nem lehet megkezdeni a szándékos kibocsátást. Ez a bejelentés engedély típusú jogintézmény, hiszen alakító és feltétel-teremtő minőségű Az engedély közhatalmi aktus jellege a GMO-k közösségi szabályozásában is érvényesül. Az engedélyezés a tagállami hatóságtól indul és az EFSÁ-n keresztül történik. Az együttműködés és a megelőzés elve mentén haladva a Hatóság tájékoztatja a többi tagállamot és az Európai Bizottságot, illetve a nyilvánosság számára is hozzáférhetővé teszi a dokumentációt. A kockázatok minimalizálása érdekében egy részletes dokumentáció és a kockázatértékelés eredményeinek csatolása szükséges. Szintén garanciális elveknek tesz eleget az is, hogy a Hatóság véleményét közzéteszi és mindenki számára hozzáférhetővé teszi. Kutatásaim során a magyar szabályozásban a géntechnológia területén az egyes engedélyeket a következők szerint osztályoztam: engedély a géntechnológiai tevékenységek végzéséhez; létrehozási engedély (laboratórium); termesztési engedély (koexistencia kapcsán); egyedi szaporítási engedély; hatósági előzetes engedély (a géntechnológiával módosított szervezetek kombinációjának kibocsátása esetére). Megállapítható, hogy a kimondottan az engedélyezési eljárásban megjelenő engedélyek legfontosabb szerepe a potenciális környezeti- és egészségügyi kockázatok minimalizálása. Az engedélyezés teljes folyamatát áthatja az elővigyázatosság elvének követése. A kérelem részletes előírásai a teljes körű kockázat felmérésre irányul. A hatóság vélemény a tevékenységhez kapcsolódó feltételeket és korlátozásokat foglalja össze. Tovább erősíti az elővigyázatosság alkalmazását a társadalmi részvétel révén az adatok közzététele a nyilvánosság számára. Kutatásaim során arra a következtetésre jutottam, hogy a koexistencia megvalósításakor szerephez jutó termesztési engedély az engedélyek körében olyan sajátossággal bír, ami nem általános, más környezetjogi engedély típusoknál nem fellelhető. Itt egy kétlépcsős engedélyezési eljárás során (első lépcsőben a hatóság megadja az előfeltételeket, majd) a pufferzónán belüli, szomszédos termőterületek tulajdonosainak illetve használóinak 12
13 hozzájárulásai és a nyilatkozatai megadását követően adható ki az engedély. (Kialakítottam dolgozatomban egy ábrarendszert, amely ezt szemlélteti.) Összességében elmondható, hogy bár a koexistencia megvalósítása egy érzékeny szabályozási részterület, a jogszabályi rendszer, engedélyezési (és osztályozási) elemei a gyakorlati megvalósítást alaposan előkészítik. Olyan részletes szabályozást találunk, amely a tárgyi és személyi feltételek mellett nagy hangsúlyt fektet a tervszerűség elvének megvalósításával a gazdálkodásban részt vevők és a hatóságok együttműködésére is. A gyakorlati megvalósulásban az elővigyázatosság tükröződésének leghatékonyabb eleme a kifejezetten szigorú magyar szabályozásban a kétszintű engedélyezési rendszer, amely a génmódosítás szabályai között, kizárólag ennek a részterületnek sajátja A GMO-k jogi szabályozása során a megelőzés és az elővigyázatosság szolgálatában állnak az elérhető legjobb technika, technológia-(bat), a legjobb környezeti gyakorlat-(bep) és a legjobb laboratóriumi gyakorlat (GLP) alkalmazása is. A jogi szabályozásban a technikailag elkerülhetetlen kifejezés értelmezése ad a címkézés szabályainál irányt a jogszabály tárgyi hatályát illetően. A kifejezés értelmezésében pedig a BAT adhat iránymutatást, közelebbről: hogy mi számít technikailag elkerülhetetlennek. Ennél a rugalmas szabályozási megoldásnál tehát megállapítható, hogy szerepet kap a BAT a tárgyi hatály értelmezése vonatkozásában is, hiszen egyedi jogértelmezéskor az aktuális BAT lesz a technikai elkerülhetetlenség fokmérője is. Megállapítható, hogy a legjobb környezeti gyakorlatnak (BEP), mint a megelőzés és az elővigyázatosság eszközének, a GMOk szabályozásában szerepe van a biztonságos kezelés, tárolás, szállítás és felhasználás javasolt módszereinek megadásakor. A legjobb gyakorlat kap szerepet az élelmiszerekben és/vagy a takarmányokban felhasználandó GMO-kra vonatkozó kutatások és fejlesztések előmozdítása érdekében. Még egy terület a BEP alkalmazására a koexistencia szabályaiban lelhető fel: a European Co-existence Bureau tagállamokkal együtt dolgozza ki az együtt-termesztéssel kapcsolatos legjobb gyakorlatokat, valamint az ezekkel kapcsolatos kérdésekre vonatkozó technikai iránymutatásokat is. A legjobb gyakorlat elemeivel számos ponton találkozunk a bejelentés és a termék azonosítás szabályai sorában. Ugyanakkor ezek az előírások elnevezésükben nem mindig kimondottan legjobb gyakorlatként jelennek meg, de tartalmukat, értelmüket és céljukat tekintve igen. Viszonylagos önállóságukat a szabályozási rendszerben ezzel indokolom. 13
14 A jó gyakorlat alkalmazása a felügyeleti terv elkészítésének kötelezettségében akként jelenik meg, hogy integrált megközelítéssel figyelembe veszi a kockázatértékelés eredményeit. Ennek során hangsúlyt fektet a szabályozás az idő tényezőre is. Megállapítható, hogy a legjobb laboratóriumi gyakorlat (és ennek megfelelően a jogszabályi előírások és a laboratóriumok felelőssége) a következő szabályozási részterületekre bontható: 1. a laboratóriumi személyi feltételekre, 2. a laboratóriumi munkákra, 3. a laboratóriumi munkák kapcsán keletkező dokumentumokra, 4. az egyes laboratóriumok együttműködésére és nem utolsó sorban 5. a kapcsolódó viták rendezésében betöltött laboratóriumi szerepekre. A jogszabályok ezeknek a területeknek a legjobb gyakorlatát rendkívüli alapossággal és részletességgel, az elővigyázatosság elvét követve szabályozzák az Európai Unióban. Amint láthattuk az egyes általunk kiemelt szabályozási részterületek mindegyikében összekapcsolódott az elővigyázatosság elve még legalább egy környezeti alapelvvel különösen hangsúlyosan (pl: tervszerűség elve, integráció elve, társadalmi részvétel elve, együttműködés elve). A legjobb laboratóriumi gyakorlat kapcsán az elővigyázatosság elvéhez leginkább a felelősség elve csatlakozik a szabályozás kialakításában Megállapítható, hogy a környezethasználat elfogadható mértéke megadásánál a GMO szabályozás körében három nagy csoportját kell elkülönítenünk a szabályozásnak: a határértékre vonatkozó előírások (GMO tartamú élelmiszer illetve takarmány esetén), a határértékek szerepe a lényegi egyenértékűség alkalmazásakor; és a védőtávolságra vonatkozó mértékrendelkezést (pufferzóna méterben kifejezve). A GMO tartalmú élelmiszerek és takarmányok esetén, ennek a szabályozási megoldásnak erénye az, hogy bár határértékként funkcionál, lehetőséget kínál egyedi küszöbérték szükség szerinti megalkotása révén némi rugalmasságra. A másik említésre méltó sajátossága pedig az, hogy a bizonyítási teher a vállalkozót (tehát a GMO-t alkalmazó személyt) terheli annak bizonyítására, hogy a jogszabályban előírtaknak szennyezettség esetén egyebekben eleget tett. További előnye a szabályozásnak eset-specifikussága is Szintén megelőzés típusú rendelkezés, hogy a géntechnológiai hatóság a természet védelme érdekében (fizikai keveredés, pollenszennyezés, árvakelésből származó idegen beporzás, elsodródás és egyéb szennyezés megakadályozására szolgál és elválasztja a géntechnológiával módosított szervezetekkel hasznosított területeket a hagyományos termesztéssel, az ökológiai gazdálkodással hasznosított és a természetvédelmi területektől) a 14
15 hasznosítóknak jogszabályban meghatározott genetikai védősáv kialakítását írhatja elő Emellett a fokozatosság elve mentén kialakításra került a menedékzóna is A hatósági mintavételnél jogszabályi szinten is tervezni kellene, hogy a szóban forgó tételt milyen mélységig kívánja az ellenőrző szervezet megvizsgáltatni és azt, hogy a vizsgálati eredményt milyen joghatással bíró intézkedésre akarja felhasználni. Célszerű volna a hazai laboratóriumi gyakorlatban ezt alkalmazni Egy előrelátó és rugalmas szabályozási megoldás a nyomonkövethetőség és címkézés szabályai tekintetében, hogy az Európai Unió ezeket a különböző GMO (élelmiszer, takarmány, egyéb termék ) szabályokban egységesen szabályozza; ezen rendelkezések megsértése esetén a szankciókat viszont a tagállamoknak kell kialakítaniuk. Ezzel a közösségi jog egy keretszabályozást érvényesít, amely keretet a tagállam - politikai-gazdasági-jogi környezetéhez igazítva tölthet ki, ezáltal is növelve a norma gyakorlati hatékonyságát és végső soron elősegítve a megelőzést. A közösségi géntechnológia politika érési folyamatában ez a szabályozási pont egy pozitívum, mert a nyomonkövetés és címkézés szabályai tekintetében egységes álláspontot takar Az ellenőrzés szabályai is a megelőzést szolgálják, oly módon, hogy a koexistencia terén az ellenőrzést végző hatóság hatósági jogkörrel felruházott munkatársa kezébe számos eszközt adnak. Megállapíthatjuk, hogy a szabályozás számos pontján egységesen és általánosan jelennek meg az ellenőrzés és szankcionálás szabályai. Szintén egységes követelményként jelenik meg a szabályozásban több ponton, hogy a szankcióknak hatékonyaknak, proporcionálisnak és preventívnek kell lenniük Megállapítható, hogy a nemzetközi együttműködés a géntechnológia szabályozásának kialakítása és alkalmazása során elengedhetetlen, lévén globális környezeti hatásokról szó, a megoldás is globális aktivitást igényel. Kiemelt szerepet kapnak az együttműködésben bizonyos nemzetközi szervezetek (FAO, WHO, WTO, EFTA). A Cartagena Jegyzőkönyv nemzetközi együttműködési szabályait kutatásom során a következőkképp csoportosítottam: az együttműködés közvetlen vagy közvetett keretei szabályai (nemzetközi szervezeten keresztül történő); a fejlődő országok érdekeinek figyelembe vétele a GMO szabályozás kialakítás és alkalmazása során; az információcsere csatornái és kötelezettsége; az együttműködés módszereinek fejlesztése (személyi feltételek is);a génbanki együttműködés. 15
16 A nemzetközi együttműködés szerteágazó rendszeréből a fenntarthatóságra tekintettel a fajtakísérlet során megvalósuló hierarchikus együttműködés példáját emeltük ki, annak fejlett jellege miatt. A megelőzést és az elővigyázatosságot szolgálják, az együttműködés elvének érvényre juttatásával együtt, a különböző hatósági jelentéstételi kötelezettségekre vonatkozó jogszabályi rendelkezések. Ezekből a jelentésekből a visszacsatolás révén várható eredmény a fenntarthatóság tekintetében. A jelentéstételi kötelezettségek vizsgálata során elért eredményeimet egy táblázatban szemléltetve foglaltam össze Megállapítható, hogy a génmódosítással kapcsolatos nyilvántartások és tevékenységek integrált szabályozása nélkül a Közösségen belüli együttműködés elképzelhetetlen. A szakpolitikák adta szabályozási keretek, a határokon átnyúló GMO szállításra vonatkozó együttműködési előírások és a tudományos bizottsággal való konzultációs kötelezettségek közös sajátossága a megfelelő információs rendszer, amelynek kulcsa a konzultáció. Ugyanez vonatkozik a génerőforrás védelem során megvalósuló együttműködési viszonyokra is azzal továbbá, hogy annak során a Európai Unió tevékenysége hármas: egyrészt kiegészíti a tagállami információs rendszereket, másrészt összehangolja azokat, és végül közösségi értéket tesz hozzá. A laboratóriumok együttműködésének sajátos vonása a stabilitásra és hatékonyságra való törekvés. A koexistencia körében megjelenő együttműködési szabályokat két területre vonatkoztathatjuk: a szakképesítések tagállamok általi kölcsönös elfogadása során megvalósuló együttműködés és a jogalkotás során megvalósuló együttműködés. Új tudományos információ megjelenése esetén a Cartagena Jegyzőkönyv szigorú nemzetközi tájékoztatási kötelezettséget ír elő. Kétféle szabályozási megoldást kapunk: termékek esetén a tagállamok biztonsági intézkedéseket tesznek, értesítik a Bizottságot és egymást. Élelmiszerek esetén ugyanez érvényes, azzal, hogy a forgalmazás korlátozása vagy felfüggesztése is elrendelhető. Etikai tárgyú kérdések kapcsán az együttműködés kereteiben, konzultációra akkor kerülhet sor, ha azt vagy az Európai Bizottság önjogán, vagy a Parlament vagy a Tanács kérésére a Bizottság, vagy a tagállam kezdeményezi. Az együttműködés tehát az elővigyázatosság elve mentén, a még ismeretlen potenciális környezeti - vagy emberi egészséget érintő veszélyek elleni harc aktív eszköze, kulcsa a folyamatos, hatékony, bizalmon és valós adatokon alapuló konzultáció. 16
17 7. A környezeti kockázatértékelés az elővigyázatosság mentén a fenntarthatóságért történik 7.1. Valamennyi uniós politika és tevékenység meghatározása és végrehajtása során biztosítani kell az emberi egészségvédelem magas szintjét. Az egészséghez való jog része az élelmiszerbiztonsághoz való jog is. Összességében láthatjuk, hogy a környezeti kockázatok felmérése és kezelése kapcsán a jogszabályi rendelkezések között és az Európai Bíróság által megfogalmazva szinte ugyanazokat az alapelvekkel találkozunk. Minden szabályozási szinten a Bíróság is hangsúlyozza az eset specifikusságot, tehát az elővigyázatosság és a védelem magas szintje szerint a környezeti kockázatértékelést esetről esetre, tudományos megalapozottsággal kell elvégezni. Az alapvetések értelmében a környezeti kockázatértékelésnek hármas célja van, egyrészt az, hogy meghatározza és értékelje a potenciális kockázatokat; másrészt megmutatja, hogy szükség lesz-e a későbbiekben kockázat kezelésre; harmadrészt pedig lehetőséget ad arra, hogy szükség esetén meghatározzák a kockázat kezelés módját Megállapítható, hogy mivel a hagyományos toxikológiai vizsgálatban a várható hatás vizsgálatát a normál terhelés szoros szintjén mérik, és ez egy GM-élelmiszer esetében a tápanyagegyensúly felborulását eredményezné, alacsonyabb dózisterhelést alkalmaztak, ami mellett viszont a kockázat mértéke nem mérhető biztonsággal. Ezért új elveken nyugvó törvényi szabályozás, valamint fejlesztési és vizsgálati módszertani útmutatók kidolgozása válik szükségessé Fontos eleme a környezeti kockázatértékelésnek a biokémiai vizsgálatok mellett a környezetvédelmi hatásvizsgálat és a folyamatos környezetvédelmi ellenőrzés és felügyelet is. A nemzetközi szabályozásban a kockázatértékelés tekintetében elsősorban az információcseréhez köthetők kötelezettségek, illetve, hogy az ilyen értékeléseknek tudományos bizonyítékokon kell alapulniuk A környezeti kockázatok felmérésére egy egységes, független tudományos tanácsadásra alapozott módszertant kell létrehozni. (Míg a lényegi egyenértékűség kulcsfontosságú lépés a géntechnológiával módosított élelmiszerek biztonságának értékelési eljárásában, önmagában nem számít biztonsági értékelésnek.) Mivel a GMO-kkal végzett tevékenységek tekintetében sok kérdés nyitott még az Európai Unión belül, - és bár a referencialaboratóriumok európai hálót alkotnak-, így a kockázatértékeléseket sem szabályozták egységesen. 17
18 Kutatásom során arra a következtetésre jutottam, hogy ez ellentmondani látszik a génmódosításra vonatkozó irányelvek preambulumaiban sokat hangsúlyozott elővigyázatosság elvének. Egyféle elővigyázatossági értelmezés egyféle kockázatértékelési eredményt kellene, hogy jelentsen. A jelenlegi szabályozás szerint a kockázatértékelést a bejelentő végzi el, majd az illetékes hatóságok és az EFSA is elvégzi. Ha egységesek lennének a vizsgálatok, akkor egyszeri (maximum plusz egy biztonsági vizsgálat) kevesebb költséget jelentene. Azonban így is az EFSA tevékenységének átláthatóságát és megbízhatóságát viták övezik Megállapítható, hogy a kockázatelemzés: kockázatbecslés, kezelés és kommunikáció összessége. Szabályai kialakításában és egyes eseti véleményezésében számos nemzetközi szervezet vállal szerepet. A kockázatelemzés felelősei azonban együttesen az ipar szereplői, a termelők és a felügyeletet végző hatóságok Kutatásom nyomán megállapítható, hogy a nemzetközi GMO szabályozás alapdokumentuma, a Cartagena Jegyzőkönyv bizonyos pontjain eleget tesz az elővigyázatosság elve és a védelem magas szintje követelményeinek. Azonban a szabályozásban három olyan pontot is megjelölhetünk, ahol a szóhasználat nem ebbe az irányba hat, és ezeket a rendelkezéseket, mint a Cartagena Jegyzőkönyv hiányosságait kell értékeljük. Az egyik azon esetkör, amikor a szóban forgó GMO a jegyzőkönyv szóhasználatában valószínűleg nem káros, azonban a valószínű fogalmára vagy annak alkalmazására további iránymutatást nem ad. Az elővigyázatosság elvének, a védelem magas szintjének és az emberi egészség védelmének elvének ez a rendelkezés nem tesz eleget. A másik hiányosság, hogy ha a tudományos bizonyosság hiánya áll fenn, mégis - az elővigyázatosság és a védelem magas szintjének elvével szemben -, mérlegelési jogkört enged az importáló államnak. A harmadik szabályozási gyengeségnek azt tartjuk, amikor lehetővé teszi az importáló fél számára a belső szabályozási rendszere szerinti eljárást, annak kikötése nélkül, hogy az a nemzetközi szabályozástól kizárólag a szigorúbb szabályozás irányában térhet el. Bár a környezeti kockázatértékelés elvégzése a GMO kapcsán az importáló állam felelőssége, azonban ez az ily módon hiányos rendelkezés vizsgálódásunk alapján nem felel meg sem az elővigyázatosság, sem a védelem magas szintje elvének. 8. Koexistencia 18
19 8.1. A fenntartható fejlődés részét adja, hogy az egyes növénytermesztési gazdálkodási rendszerek, - aszerint, hogy génmódosítást alkalmaznak-e, illetve hagyományos, vagy biogazdálkodást folytatnak-e -, megőrizzék önállóságukat, létjogosultságukat. Ez a célkitűzés a jelen és a jövő nemzedékek érdekeit szolgálja, hozzájárul a biológiai sokféleség megtartásához is. Az együtt-termesztés, a koexistencia - a különböző művelési, termelési kultúrák egymás mellett élése során azok sajátosságainak megőrzésére vonatkozik. A koexistencia vizsgálata során az egyes hatásmechanizmusok rendszerének bemutatására a következő összefüggésrendszert bemutató ábrát alkottam meg. gazdák vesztesége ökonómiai hatások KOEXISTENCIA termékmegjelölés kérdései biogazdálkodás géntechnológiát alkalmazó gazdálkodás fogyasztóvédelem kérdései környezeti hatások hagyományos gazdálkodás génörökség veszélyeztetése biodiverzitás veszélyeztetése egészségre vonatkozó hatások 8.2. A magyar koegzisztencia szabályozás az egyik legszigorúbb a tagállami szabályozások között. A keveredés elkerülése érdekében a géntechnológiával módosított növények termesztésére kizárólag jogerős termesztési engedély birtokában kerülhet sor, amely egy kétlépcsős engedélyezési rendszer eredménye. Hatékonyságának mérése pillanatnyilag lehetetlen A tagállamok (2009-es) nyomására született meg az Európai Bizottság 2010/C 200/01 számú ajánlása a koexistencia szabályainak kialakítására. Erénye, hogy eszerint a tagállamok 19
20 megfelelő intézkedéseket tehetnek, hogy elkerüljék a GMO-k nem szándékos előfordulását termékekben; hogy a fogyasztók és a termelők választhassanak a hagyományos és a biogazdálkodással termesztett és a géntechnológiával módosított termesztés között; valamint hangsúlyozta az Európai Unió tudományos alapú engedélyezési rendszerét, és a tagállamok arra irányuló döntési szabadságát. Szintén megfogalmazza az arányosság elvét is: más növények között a GMO-k nem szándékos előfordulásának elkerülésére irányuló intézkedéseknek arányosaknak kell lenniük az elérni kívánt céllal Megállapítható azonban, hogy nem ad választ ez a szabályozás arra, hogy a koexistencia szabályozása ad1) milyen szinten; ad2) milyen jogszabályi formában történjen;és ad3) mi lesz a GM-free területek sorsa. Véleményünk szerint a koexistencia terén megoldást egy olyan - rövid, tömör, rendeleti formájú -, szabályozás jelentene, amely lehetőséget enged a tagállamoknak arra, hogy mérlegelésük nyomán - de nem előírt indokokhoz kötve - szükség szerint korlátozhassák vagy megtilthassák a génmódosítás mezőgazdasági alkalmazását területükön. Része kell, hogy legyen a közösségi szabályozásnak egy igen hatékony határ menti kommunikációs rendszer. Ezen kívül az egyes tagállamok maguk alkossák meg a területükön létező koexistencia sajátos szabályait, amiben a magyar kétlépcsős engedélyezési rendszer a többi tagállam számára követendő példaként szolgálhat, mint egy olyan szabályozás, ami az elővigyázatosság mentén került kialakításra. Egy ilyen Európai Uniós szabályozás megalkotásának azonban nemzetközi jogi változásokat előidéző diplomáciai előzményei kell, hogy legyenek. Itt elsősorban a WTO szabályozás állította akadályokra gondolunk 8.5. Az erről folyó vita alkalmával született bizottsági javaslat jelentőségét abban állapítom meg, hogy a tervezett eredeti bizottsági javaslatban szereplő jogi keret nem módosítaná az uniós engedélyezési eljárás rendszerét, de lehetővé tenné a tagállamok számára, hogy eldöntsék, kívánnak-e területükön génkezelt növényeket terjeszteni, - és erre védzáradák nélkül mód nyílna, hiszen egyelőre az Európai Bíróság és a WTO előtt nehezen védhető meg egy olyan intézkedés, amelyet egy állam vagy régió etikai vagy morális kritériumok alapján hoz. 9. Elővigyázatosság elvének alkalmazása az Európai Bíróság által egy precedens értékű jogesetben 20
21 Egy precedens értékű jogesetben az Európai Bíróság, előzetes döntéshozatali eljárásban, az uniós jogot értelmezte, és ennek során kinyilvánította, hogy a MON 810 kukorica virágpora nem tekinthető GMO-nak és az ilyen anyagot tartalmazó termékek GMO-kból előállított összetevőket tartalmazó élelmiszereknek minősülnek. Továbbá, hogy az engedélyezési és felügyeleti kötelezettség attól függetlenül fennáll, hogy milyen arányban van jelen a géntechnológiával módosított anyag a szóban forgó termékben. A Bíróság szerint a méz és a virágpor alapú étrend kiegészítők engedélyköteles élelmiszerek, az ezekre vonatkozó engedélyezési és felügyeleti kötelezettségre nem lehet analógia útján, címkézésre megállapított tűrési határértéket alkalmazni. A Bíróság hangsúlyozza az elővigyázatosság elve érvényesítésének fontosságát, különösen a tagállami kötelezettségek körében. 10. Génörökség védelme Vizsgálódásunk során abból indultunk ki, hogy az emberiség közös ügye a biológiai sokféleség megőrzése, aminek része a genetikai erőforrások védelme is, hiszen ez a fenntarthatóság záloga. A génörökség védelem egyik eszköze a fajtatulajdonosi jogok érvényesítése és a növényfajták oltalmazása, amire az EU tagállamainak napjainkban kétféle lehetőségük van Megállapíthatjuk, hogy a génörökség védelmének szabályai a magyar jogban a következő alapvető szabályok köré rendeződnek. A környezet védelmének általános szabályairól szóló törvény a biológiai erőforrások megőrzésének kereteit megadja. Az Alaptörvény Hitvallásban tett vállalásai és az Alapvetések P) cikke azok, amelyeknek szerepe van a biológiai erőforrások megőrzésében. A génörökség, mint genetikai erőforrás védelme állami feladat. Az Alaptörvény erre vonatkozóan deklarálja az állami felelősséget. A génörökség megőrzésére tett állami felelősség vállalás gyakorlati megvalósulásának két példáját vizsgáltuk. Az egyik, hogy közhiteles nyilvántartásokat kell létrehozni, ilyen a Nemzeti Fajtajegyzék. A másik gyakorlati megvalósulása az állami szerepvállalásnak a génbanki tevékenység összefogása. 11. Társadalmi részvétel A közvélemény formálás és a nyilvánosság bevonása körében a Cartagena Jegyzőkönyv, az Aarchusi Egyezmény és az Európai Unió adta szabályozások vizsgálata során arra jutottam, hogy ezek a kötelezések csak mérsékelten alkalmasak a társadalmi részvétel elvének hatékony megvalósítására, mert fenntartás nélkül arra vonatkozók, hogy a társadalmi 21
22 részvételt önmagában alkalmazzák. Ez csupán arra enged következtetni, hogy a kötelezettség csak a konzultációra vonatkozik, és nem arra, hogy a konzultáció során kapott társadalmi reakciókat beledolgozzák a döntéshozás folyamatába. Ugyanakkor dicséretesként értékeljük, hogy speciális jogokkal ruházzák fel az uniós szabályok és az Aarchusi Egyezmény az NGO-kat. Arra a célra, hogy az igazságszolgáltatás folyamatába beléphessenek; az NGO-k elősegítik a környezetvédelmet, és a nemzeti jog semmilyen feltételt nem szab nekik, - sem megfelelő érdekeltséget, sem a megromlott állapothoz kapcsolódó érdekeltséget,- a bíróság vagy más független és pártatlan, legitim testület előtt. Ezek a privilégiumok nem csupán a GMO-k szabad környezetbe való kibocsátása kapcsán a hatósággal való konzultációt jelentik, hanem a környezeti károk megelőzése és helyreállítása tekintetében a környezeti felelősségről szóló direktíva (2004) céljainak elérésére is. Szépséghiba, hogy az utólagos intézkedések nem alkalmazhatók a GMO-k esetében. Nem utolsó sorban a környezeti kár definíciója a szabályozás ezen pontján, a védett fajokra és előfordulási helyükre utal inkább, és a GMO-knak nincs természetvédelmi státuszuk, így ezek a szabályok nem alkalmasak A társadalmi részvétel elvének megvalósulását gyengítő tényezőket három csoportba sorolhatjuk: Először is, nem minden - géntechnológiai tevékenységgel kapcsolatos - intézkedés egyben előírás is, amelyet meg kell vitatni. Másodszor, kétségek merültek fel arról, hogy mekkora az ilyen társadalmi konzultációk hatékonysága. Annak meghatározása, hogy melyik társadalmi részvételi forma létezik egy adott országban, elég nehéz az adott ország biotechnológiára vonatkozó szabályozásának és eszközeinek áttekintése alapján. Lehet, hogy a legjobb társadalmi részvételre vonatkozó előírás sem használható, ha a nyilvánosság nem rendelkezik azzal a képességgel, hogy ténylegesen gyakorolja ezt a részvételi jogát. Harmadszor, a társadalmi részvétel elkerülhetetlenül függ az információhoz való hozzáféréstől, míg sok szabályozási rendszerben az információhoz való hozzáférés a titoktartás kötelezettsége miatt folyamatosan korlátozott Megállapítható, hogy a GMO-k nem jogszabályszerű alkalmazása esetén, a társadalmi megmozdulások megítélésekor a bíróságok mára már nem csupán az esetleges gazdasági károkozás tényét állapítják meg, hanem széles körben mérlegelnek ítélethozataluk előtt, és a környezetvédelmi és egészségvédelmi szempontokat, a fogyasztók jogait kellő súllyal figyelembe veszik a GMO-kkal kapcsolatos nyilvános tiltakozásokat megítélő döntésükben. 22

References: Bíróság 
 Bíróság 
 Bíróság 
 Bíróság 
 Bíróság 
 Bíróság 
 bíróság